b'\n_START_ARTICLE_\nPustota\n_START_SECTION_\nZgodba\n_START_PARAGRAPH_\nNeke no\xc4\x8di v poznem poletju leta 1714 se je mu\xc4\x8deni, razla\xc5\xa1\xc4\x8deni in po neuspe\xc5\xa1nem kme\xc4\x8dkem uporu na izgon obsojeni puntar Matev\xc5\xbe Plati\xc5\xa1a, po doma\xc4\x8de Grogovec, s svojo dru\xc5\xbeino podal na pot v neznano. O\xc4\x8de Grogovec, ki je z najstarej\xc5\xa1im sinom Jakobom pre\xc5\xbeivel tudi grozote zapora, se je tedaj spra\xc5\xa1eval:\xc2\xa0\xc2\xbbSem ravnal prav, ko sem se povezal s puntarji?\xc2\xab\xc2\xa0 Verjeli so, da ne\xc4\x8dlove\xc5\xa1ke razmere ne morejo trajati ve\xc4\x8dno. \xc5\xbdivljenje je Grogovca bilo izu\xc4\x8dilo, da prihodnosti ni mogo\xc4\x8de doumeti, da se spreminja celo preteklost. Najstarej\xc5\xa1i sin Jakob jih popelje do zemlje, ki bo njihov novi dom. Zemlja je bila nikogar\xc5\xa1nja, tako je dejal \xc5\xbeupan Brlo\xc5\xbenik, a vseeno so morali zanjo in za vse druge prejete dobrote izkazati hvale\xc5\xbenost: najmlaj\xc5\xa1a Tin\xc4\x8dek in Rezika \xc5\xbeupanu odslu\xc5\xbeita z delom. V za\xc4\x8detku so izgubili staro mamo, ki so ji zaradi starosti in bolehnosti \xc5\xbee pe\xc5\xa1ale mo\xc4\x8di._NEWLINE_Hudo zimo so na posesti Pustota, kamor jih je bil napotil \xc5\xbeupan, pre\xc5\xbeiveli dokaj dobro. A sre\xc4\x8da je bila kratka. V Podobnem, kamor je \xc5\xa1el po rovnice za gospodarja, so Tin\xc4\x8dka zgrabili lo\xc5\xa1ki biri\xc4\x8di, ki so nova\xc4\x8dili vojake. Po spopadu jim je zbe\xc5\xbeal v gozd, kjer je naletel na krvolo\xc4\x8dne stekle pse in zaradi njihovih ugrizov zblaznel. Grogovec in Jakob sta ga iskala, hodila za namigi vidcev in se ustavila pri Veroniki, ki je ranjenemu Tin\xc4\x8dku pomagala._NEWLINE_Nesre\xc4\x8da je zadela \xc5\xa1e pridelke in \xc5\xbeivino: mrtev pes, v sadovnjaku v visoki travi pobite koko\xc5\xa1i brez glav ... \xc4\x8cudna znamenja krot so dojemali kot delo vragov. Sledilo je obdobje grozovite bolezni krvave gri\xc5\xbee, ki je za vedno zaznamovala celoten okoli\xc5\xa1. Najprej je zadela mlado Rezko in jo ne\xc4\x8dlove\xc5\xa1ko mu\xc4\x8dila do zadnjega diha. Napadla je \xc5\xa1e mamo Ano in o\xc4\x8deta Grogovca. Trpe\xc4\x8di o\xc4\x8de je pono\xc4\x8di zapustil hi\xc5\xa1o ter v hladni no\xc4\x8di sredi gozda izdihnil._NEWLINE_Sledovi njihovega dela so izginjali. \xc5\xa0e sonce je svetilo medlo, brez prave topline. Jakob se je po za\xc4\x8detni fazi obupovanja in odtujevanja od realnosti le odlo\xc4\x8dil pobrati in pri\xc4\x8deti s prenovo. Sama je ostala tudi Veronika: njen o\xc4\x8de je umrl, bratje so od\xc5\xa1li na delo, le mali Jaka je \xc5\xa1e ostal z njo. Jakob ju je povabil k sebi in po\xc4\x8dasi je Plati\xc5\xa1evo ozemlje spet za\xc4\x8delo o\xc5\xbeivljati. Zdaj ko je imel Jakob pred seboj Veroniko in Jako, ga prihodnost ni ve\xc4\x8d skrbela, tudi zato ker mu je Veronika naznanila, da bosta dobila otroka._NEWLINE_Zgodba Plati\xc5\xa1evih je strahovito trd boj za goli obstanek. Boj zoper lakoto, divjo naravo, bolezen, pohlep in brezsr\xc4\x8dnost mogo\xc4\x8dnih bogata\xc5\xa1ev.\xc2\xa0\xc2\xbbNobenega reda ni ve\xc4\x8d, pravica je kakor metla, vsak si jo jemlje v roke in pometa z njo po mili volji ...\xc2\xab'